Pasop vir dié vals stromingdiens 'soos Netflix' | Netwerk24
Deur Petrus Malherbe 14 Augustus 2018 04:45
'n Nuwe webwerf beweer dit is "baie beter" as Netflix, maar eintlik is dit 'n bedrogspul om mense se geld te steel. Foto: Unsplash
Ligloop vir 'n nuwe slenter wat die ronde doen. 'n Facebook-plasing van die flieknuusblad Movie Tweak maak tans melding van 'n "nuwe webwerf" wat "miljoene Netflix-gebruikers" wegrokkel omdat dit so fantasties is.
Movie Tweak het meer as 30 000 volgelinge op Facebook, maar die webwerf is net 'n skerm vir 'n bedrogspul wat mense se kredietkaartbesonderhede in die hande probeer kry.
Sodra jy op die meegaande skakel klik, word jy herlei na 'n Afrikaanse nuusartikel deur 'n ene Ross Green waarin beweer word Netflix het "volgens party berigte" vandeesmaand miljoene van sy gebruikers verloor wat stroom na 'n nuwe webwerf, bekend as Silverscreen.
"Met byna 'n onbeperkte keuse van HD-flieks en TV-reekse . . . is dit geen wonder dat Netflix tot 100 000 gebruikers in net een dag verloor het nie," skryf Green verder.
Dit is egter alles 'n bogstorie. Silverscreen is nie 'n erkende stromingsdiens soos Netflix of Showmax nie, trouens dit bestaan glad nie.
Die registrasie-skakel herlei jou na 'n vals webblad genaamd Movie Boss waar jy jou e-posadres moet invul.
Pasop vir dié vals advertensie wat tans op Facebook verskyn.Foto: Skermgreep
'n Vinnige internetsoektog bevestig dat duisende mense al 'n bloutjie met Movie Boss geloop het, wat volgens die fynskrif €49,99 (sowat R820) per maand gaan verhaal vir die "diens".
Die webwerf raai slagoffers aan om hul bank te kontak om te help keer dat Movie Boss nog geld steel.